
Παρασκευή, 21 Αυγούστου 2026
ΔΕΛΤΙΟ ΤΥΠΟΥ
Συνέχεια ενημέρωσης αναφορικά με την προσάραξη Θ/Γ σκάφους στο Ρίο – Τραυματισμός ανηλίκων στη Ν. Μηχανιώνα – Μηχανική βλάβη Τ/Χ σκάφους στη Νάξο – Απαγόρευση απόπλου Κ/Ζ και άρση απαγόρευσης στη Θήρα – Σύλληψη αλλοδαπού για προσβολή της γενετήσιας αξιοπρέπειας στο Ρέθυμνο – Διακομιδές ασθενών 
Συνέχεια ενημέρωσης:

Αναφορικά με την προσάραξη θαλαμηγού (Θ/Γ) σκάφους σημαίας Η.Π.Α. τις πρώτες πρωινές ώρες την 16.08.2026 στη θαλάσσια περιοχή του ακρωτηρίου «ΔΡΕΠΑΝΟ» Κορινθιακού κόλπου, γνωρίζεται ότι απογευματινές ώρες χθες, πραγματοποιήθηκε η αποκόλληση του με τη συνδρομή του ρυμουλκού (Ρ/Κ) «ΕΡΜΗΣ» Ν.Π. 11415. Στη συνέχεια, πραγματοποιήθηκαν εργασίες επιθεώρησης των υφάλων του από εξειδικευμένο συνεργείο, χωρίς να διαπιστωθεί ρηγμάτωση και εισροή υδάτων. Ακολούθως, το Θ/Γ κατέπλευσε ασφαλώς με τη συνδρομή του Ρ/Κ και συνοδεία ΠΛΣ στο βόρειο λιμένα Πάτρας, χωρίς να αναφερθεί τραυματισμός ή να παρατηρηθεί θαλάσσια ρύπανση. Από το Κεντρικό Λιμεναρχείο Πάτρας απαγορεύθηκε ο απόπλους του Θ/Γ μέχρι την προσκόμιση σχετικού βεβαιωτικού αξιοπλοΐας από τον αρμόδιο φορέα. 

*****
Τις μεσημβρινές ώρες χθες, ενημερώθηκε η Λιμενική Αρχή της Ν. Μηχανιώνας για τον τραυματισμό δύο 16χρονων ημεδαπών, στη θαλάσσια παιδική χαρά παραλίας «ΠΟΤΑΜΟΥ» Επανομής. Συγκεκριμένα, οι ανωτέρω κατά την χρήση της θαλάσσιας παιδικής χαράς συγκρούστηκαν μεταξύ τους, με αποτέλεσμα ο ένας εξ΄ αυτών να αισθανθεί αδιαθεσία και πόνους στο κεφάλι. Στη συνέχεια, αφού εξετάστηκε από πλήρωμα του ΕΚΑΒ που προσήλθε στο σημείο, μεταφέρθηκε μαζί με τον έτερο 16χρονο, στο Γενικό Νοσοκομείο Θεσσαλονίκης «ΠΑΠΑΓΕΩΡΓΙΟΥ». Μετά την διενέργεια των απαραίτητων ιατρικών εξετάσεων, οι 16χρονοι εξήλθαν συνοδευόμενοι από τους γονείς τους. Προανάκριση διενεργείται από το Α’ Λιμενικό Τμήμα Ν. Μηχανιώνας του Κεντρικού Λιμεναρχείου Θεσσαλονίκης. 
*****
Τις απογευματινές ώρες χθες, ενημερώθηκε η Λιμενική Αρχή της Νάξου, από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για μηχανική βλάβη λόγω απώλειας πτερυγίου προπέλας, ενός ταχυπλόου (Τ/Χ) σκάφους σημαίας Κύπρου με πέντε (05) ημεδαπούς επιβαίνοντες, στη θαλάσσια περιοχή μεταξύ ν. Νάξου και ν. Ηρακλειάς. Αμέσως, στην περιοχή μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και το ιδιωτικό σκάφος αναψυχής (Ι/Δ-Α/Ψ) «TRIBUTO» σημαίας Ελβετίας, προς παροχή συνδρομής. Το Τ/Χ κατέπλευσε με ασφάλεια στο λιμάνι της Ηρακλειάς, με τους επιβαίνοντές του καλά στην υγεία τους. Από το Λιμεναρχείο Νάξου απαγορεύτηκε ο απόπλους του Τ/Χ σκάφους, μέχρι την αποκατάσταση της βλάβης και την προσκόμιση σχετικού βεβαιωτικού αξιοπλοΐας.
*****
Τις βραδινές ώρες χθες, ενημερώθηκε η Λιμενική Αρχή της Θήρας για την απώλεια μέρους της άγκυρας (νύχια) ενός κρουαζιερόπλοιου (Κ/Ζ) σημαίας Μάλτας κατά την διάρκεια ανάσυρσής της από το βυθό, πριν από τον απόπλου του πλοίου από το αγκυροβόλιο της Θήρας. Από το Λιμεναρχείο της Θήρας, αρχικά απαγορεύτηκε ο απόπλους του Κ/Ζ μέχρι την προσκόμιση σχετικού βεβαιωτικού αξιοπλοΐας από τον παρακολουθούντα το πλοίο αναγνωρισμένο οργανισμό, ενώ στη συνέχεια κατόπιν προσκόμισης του βεβαιωτικού επετράπη η συνέχιση του δρομολογίου του πλοίου. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.
*****
Τις βραδινές ώρες χθες, συνελήφθη ένας 39χρονος αλλοδαπός (υπήκοος Παλαιστίνης), μετά από έγκληση, για παράβαση του άρθρου 337 του Π.Κ. «Προσβολή της γενετήσιας αξιοπρέπειας» από στελέχη της Λιμενικής Αρχής του Ρεθύμνου. Συγκεκριμένα, ο 39χρονος προέβη σε πράξεις γενετήσιου χαρακτήρα κατά μίας 31χρονης αλλοδαπής (υπηκόου Τσεχίας), στη θαλάσσια περιοχή της παραλίας «ΛΙΒΑΔΙ» στο Μπαλί Δήμου Μυλοποτάμου Ρεθύμνου. Προανάκριση διενεργείται από το Λιμεναρχείο Ρεθύμνου.
*****
Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:

-65χρονου, από το λιμάνι της Καλύμνου στο λιμάνι Μαστιχαρίου της Κω, με το Ε/Γ-Τ/Ρ «ΛΟΜΠΥ», Ν. Σαρωνικού 624, 
-21χρονης και 40χρονου, από το λιμάνι των Λειψών στο λιμάνι της Λέρου με Περιπολικό σκάφος Λ.Σ.-ΕΛ.ΑΚΤ. και 
-30χρονης, από το λιμάνι της Σκιάθου στο λιμάνι του Βόλου, με το Ι/Δ-Α/Ψ «ΑΘΩΣ», Ν. Σπετσών 323. 

